
Įrašo pavadinimas: Pradedamas antrasis „Priedangų infrastruktūros plėtra Vilniaus mieste” etapas

Vilniaus miesto savivaldybė pradeda antrąjį projekto „Priedangų infrastruktūros plėtra Vilniaus mieste“ etapą, kuriuo siekiama reikšmingai pagerinti gyventojų saugumą ekstremaliųjų situacijų metu. Projekto metu bus pagerinta 60 priedangų, iš jų 50 – viešosios paskirties objektuose, tokiuose kaip darželiai, mokyklos ir socialinių paslaugų įstaigos.

Projekto tikslas – sustiprinti priedangų atsparumą, pagerinti jų techninę būklę bei pritaikyti patalpas žmonėms su judėjimo negalia, siekiant užtikrinti gyventojų saugumą ekstremaliųjų situacijų atveju. 
Įgyvendinant projektą visoms 60 priedangų bus parengta projektinė dokumentacija ir įrengtas rezervinis elektros tiekimas. Didžiojoje dalyje priedangų planuojama įrengti arba atnaujinti vėdinimo sistemas, langų apsaugą nuo smūgio bangos ir stiklo šukių, beveik pusėje – gaisro aptikimo ar signalizavimo sprendimus, o trečdalyje – papildomus evakuacinius išėjimus su evakuaciniu apšvietimu. Iš viso 55 priedangos bus pritaikytos žmonėms su judėjimo negalia.

Planuojama pagerinti 30 871 kv. m priedangų ploto ir sudaryti sąlygas apsisaugoti apie 20,6 tūkst. gyventojų. Projektas bus įgyvendinamas kartu su 55 partneriais.

Didžiosios dalies – 50 priedangų – įrengimo ir atnaujinimo valdymu rūpinsis Vilniaus vystymo kompanija. Darbus planuojama pradėti 2026 metų gegužę ir užbaigti iki 2027 metų lapkričio.

Bendra projekto vertė siekia 2 399 222 eurus. Iš jų 463 785 eurai finansuojami savivaldybės lėšomis, o likusi dalis – Valstybės gynybos fondo lėšomis, įgyvendinant Pažangos priemonę Nr. 07-019-10-04-01 „Stiprinti pasirengimą valdyti krizes ir ekstremaliąsias situacijas ir šalinti jų padarinius“, veiklą „Priedangų infrastruktūros plėtra“ (VRM-003-K šaukimas, „Priedangų infrastruktūros plėtra Vilniaus mieste“, II etapas).


